ભારત આ બાબતે બીજું પણ એક કામ કરી શકે છે. તેણે બીજી આયાતો ઘટાડીને ભારતીય ચીજવસ્તુઓની નિકાસ વધારવી જોઈશે. એ જ રીતે ઈરાનથી જે ગ્રેડનું તેલ આવે છે તે ગ્રેડના તેલની આયાતો કરવા બીજા વૈકલ્પિક સ્ત્રોત પણ શોધવા પડશે. ભારતે પોતાનું ઘરેલુ તેલ ઉત્પાદન વધારવું પડશે. ઘર આંગણે તેલની જે બરબાદી થાય છે તે રોકવી પડશે. દેશનાં તમામ મુખ્ય શહેરોમાં પહોળા રસ્તા અને ફ્લાય ઓવર્સના અભાવે ટ્રાફિક જામ થાય છે અને રોજ કરોડો રૂપિયાનું તેલ સ્લો-ટ્રાફિકના કારણે વેડફાય છે. સરકારે ટ્રાફિક સુગમ થઈ જાય તે માટે ઈન્ફાસ્ટ્રકચર પર તાકીદે ધ્યાન આપવું પડશે.